FI Euroopan unionin virallinen lehti C 341/7

Espanjan kansallinen menettely rajoitettujen liikenneoikeuksien jakamiseksi

2012/C 341/05

Jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta annetun asetuksen (EY) N:o 847/2004 6 artiklan mukaisesti Euroopan komissio julkaisee seuraavan kansallisen menettelyn, joka koskee liikenneoikeuksien jakamista niihin oikeutettujen unionin lentoliikenteen harjoittajien kesken silloin, kun näitä oikeuksia rajoitetaan kolmansien maiden kanssa tehtyjen lentoliikennesopimusten nojalla

LIIKENNE- JA IFRASTRUKTUURIMINISTERIÖ

Kuninkaan asetus N:o 1678/2011, annettu 18 päivänä marraskuuta 2011, kolmansien maiden kanssa tehtyihin sopimuksiin, joiden osapuolena Espanja on, perustuvista liikenneoikeuksista tiedottamisesta sekä niiden käyttämistä koskevasta järjestelystä





Lentoliikennemarkkinoiden avaaminen on perinteisesti toteutettu kahdenvälisin valtiosopimuksin, joilla myönnetään liikenneoikeuksia. Euroopan unionissa on kuitenkin suuntauksena korvata kolmansien maiden kanssa tehdyt kahdenväliset sopimukset vaiheittain monenvälisillä sopimuksilla, jotka Euroopan unioni neuvottelee yhteisesti kyseisten kolmansien maiden kanssa.

Kaikki nämä lentoliikennesopimukset tarjoavat lentoyhtiöille uusia mahdollisuuksia avata uusia reittejä tai tehostaa liikennöintiä nykyisillä reiteillä. Samalla sopimukset auttavat lisäämään kansojen keskinäistä ymmärrystä ja edistämään sosiaalista, kulttuurista ja taloudellista toimintaa.

Koska tällaisilla sopimuksilla on suuri merkitys lentoliikennealalle, käytössä on perinteisesti ollut mekanismeja, joiden avulla ala on saanut täsmällisesti tietoonsa Espanjan allekirjoittamat sopimukset ja etenkin niihin perustuvat lentoliikenneoikeudet. On kuitenkin syytä säätää vähimmäisedellytyksistä, joita näiden tietojen antamisessa on noudatettava, ja tehdä näin järjestelmästä mahdollisimman avoin sekä vahvistaa kaikkien asianomaisten oikeusvarmuutta.

On myös suotavaa ottaa käyttöön näiden lentoliikenneoikeuksien jakamista varten erityinen menettely, jolla mukautetaan julkishallinnon oikeusjärjestyksestä ja yhteisestä hallinnollisesta menettelystä 26 päivänä marraskuuta 1992 annetun lain 30/1992 yleisiä säännöksiä vastaamaan ilmailualan ja jaettavien oikeuksien erityispiirteitä.

Tämä menettely on avoin ja syrjimätön, ja sitä sovelletaan sellaisten lentoliikennesopimusten nojalla saatujen liikenneoikeuksien jakamiseen, joissa Espanja on sopimuspuolena ja joissa rajoitetaan liikenneoikeuksien käyttöä tai lentoyhtiöiden määrää. Tämän vuoksi otetaan käyttöön jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 847/2004 5 artiklassa säädetty menettely, jota sovelletaan monenvälisiin sopimuksiin, joissa tällaisia rajoituksia asetetaan.

Jos käytettävissä olevat liikenneoikeudet kuitenkin riittävät tyydyttämään lentoyhtiöiden kysynnän, jakamismenettelyn tutkintavaihetta yksinkertaistetaan, koska kilpailua ei ole ja liikenneoikeuksien jakaminen tietylle lentoyhtiölle ei rajoita muiden asiasta kiinnostuneiden yhtiöiden oikeuksia. Tällaisessa tapauksessa ei ole tarpeen toteuttaa hankkeiden arviointia heikoimpien hankkeiden hylkäämiseksi, vaan riittää, että todetaan hankkeen kannattavuus ja se, ettei haettujen liikenneoikeuksien epäämiselle ole perusteita.

Liikenneoikeuksia, jotka perustuvat sopimuksiin, joissa ei rajoiteta oikeuksien käyttöä eikä niitä käyttävien lentoyhtiöiden määrää ja jollaisia on suurin osa Euroopan unionin yhteisesti neuvottelemista monenvälisistä sopimuksista, voi käyttää mikä tahansa lentoyhtiö, joka täyttää kussakin sopimuksessa asetetut erityisvaatimukset, edellyttäen, että niiden liikennöintiohjelmalla on valtion ilmaturvallisuusviraston (Agencia Estatal de Seguridad Aérea) hyväksyntä. Siviili-ilmailulaitoksen pääosasto kuitenkin valvoo näitä liikenneoikeuksia ja voi peruuttaa oikeudet kyseisessä sopimuksessa ja tässä kuninkaan asetuksessa nimenomaisesti säädetyin edellytyksin.

Näin ollen liikenne- ja infrastruktuuriministeriön ehdotuksesta, aluepolitiikasta vastaavan hallituksen varapääministerin sekä aluepolitiikka- ja julkishallintoministerin annettua hyväksyntänsä, korkeimman hallinto-oikeuden (Consejo de Estado) suostumuksella ja ministerineuvoston käsiteltyä asiaa aiemmin istunnossaan 18 päivänä marraskuuta 2011,

SÄÄDÄN SEURAAVAA:

I LUKU

YLEISET SÄÄNNÖKSET

1 artikla

Tavoite

Tämän kuninkaan asetuksen tavoitteena on vahvistaa velvoitteet, jotka koskevat tiedottamista liikenneoikeuksista, jotka perustuvat kolmansien maiden kanssa tehtyihin lentoliikennesopimuksiin, joissa Espanja on sopimuspuolena, sekä säännellä niiden jakamista, käyttöä ja valvontaa.

2 artikla

Soveltamisala ja toimivalta

1. Tätä kuninkaan asetusta sovelletaan kolmansien maiden kanssa tehtyihin kahden- ja monenvälisiin lentoliikennesopimuksiin, joissa Espanja on sopimuspuolena, sekä mainittuihin sopimuksiin perustuvien liikenneoikeuksien jakamiseen, käyttöön ja valvontaan.

2. Sen estämättä, mitä edellisessä kohdassa säädetään, tämän kuninkaan asetuksen liikenneoikeuksien jakamista ja käyttöä koskevia säännöksiä ei kuitenkaan sovelleta, jos ne ovat ristiriidassa niiden lentoliikennesopimusten määräysten kanssa, joissa Espanja on sopimuspuolena.

3. Tätä kuninkaan asetusta sovellettaessa toimivaltainen elin on siviili-ilmailulaitoksen pääosasto.

II LUKU

LIIKENNEOIKEUKSISTA TIEDOTTAMINEN

3 artikla

Velvoite tiedottaa lentoliikennesopimuksista

1. Siviili-ilmailulaitoksen pääosasto antaa liikenne- ja infrastruktuuriministeriön verkkosivustolla (http://www.fomento.es) ajantasaista tietoa seuraavista:

a) Espanjan ja niiden kolmansien maiden välisillä lentoliikennemarkkinoilla saatavilla olevat liikenneoikeudet, joiden kanssa Espanja on tehnyt lentoliikennesopimuksen.

b) Suunnitellut tulevat kansainväliset neuvottelut lentoliikennesopimuksista.

c) Liikennöintihankkeiden arviointikriteerit, joita siviili-ilmailulaitoksen pääosasto soveltaa liikenneoikeuksien jakamismenettelyissä 12 artiklan mukaisesti.

d) Liikenneoikeuksien jakamismenettelyn aloittamista koskevat päätökset.

e) Liikenneoikeuksien jakamismenettelyn tulokset.

f) Jaetuista liikenneoikeuksista luopuminen sekä niiden peruuttaminen ja siirtäminen.

2. Jos liikenneoikeuksia hallussaan pitävät lentoyhtiöt pyytävät 1 kohdan e ja f kohdassa tarkoitettujen tietojen julkaisemisen lykkäämistä liiketoimintasuunnitelmiensa luottamuksellisuuden vuoksi, siviili-ilmailulaitoksen pääosasto voi suostua lykkäämään tietojen julkaisemista ajaksi, joka on tarpeen luottamuksellisuuden turvaamiseksi.

Tietojen julkaisemisen ei missään tapauksessa katsota vaikuttavan lentoyhtiön liiketoimintasuunnitelmien luottamuksellisuuteen, jos julkaiseminen on yhteisön tasolla vahvistettujen kriteerien tai säännösten mukaista.

4 artikla

Lentoyhtiöiden kuuleminen

Siviili-ilmailulaitoksen pääosasto voi koska tahansa ennen lentoliikennesopimuksesta käytäviä neuvotteluja pyytää lentoyhtiöiltä tietoja liikenneoikeuksista, joiden käytöstä ne olisivat kiinnostuneita.

Näitä tietoja voidaan saada suoraan lentoyhtiöiltä tai kuulemalla toimialaa parhaiten edustavia espanjalaisia lentoyhtiöliittoja.

III LUKU

LIIKENNEOIKEUKSIEN JAKAMISTA KOSKEVA JÄRJESTELY RAJOITETUILLA MARKKINOILLA

5 artikla

Menettely liikenneoikeuksien jakamiseksi

Tässä luvussa säädettyä menettelyä sovelletaan sellaisten lentoliikennesopimusten nojalla saatujen liikenneoikeuksien jakamiseen, joissa Espanja on sopimuspuolena, jos sopimuksissa määrätään liikenneoikeuksien käyttöä koskevista rajoituksista, sekä tapauksiin, joissa kyseiset liikenneoikeudet vapautuvat mistä tahansa syystä.

Edellistä kohtaa sovellettaessa lentoliikennesopimusten katsotaan rajoittavan liikenneoikeuksien käyttöä silloin, kun niissä rajoitetaan sekä oikeuksien lukumäärää että oikeuksiin oikeutettujen lentoyhtiöiden määrää.

6 artikla

Kelpoisuus

1. Espanjan kolmansien maiden kanssa tekemien kahdenvälisten lentoliikennesopimusten nojalla saamien liikenneoikeuksien jakamismenettelyyn voivat osallistua vain sellaiset Espanjaan sijoittautuneet lentoyhtiöt, joilla on lentoliikenteen harjoittamisen yhteisistä säännöistä yhteisössä 24 päivänä syyskuuta 2008 annetun Euroopan parlamentin ja neuvoston asetuksen (EY) N:o 1008/2008 mukaisesti myönnetty liikennelupa.

2. Kolmansien maiden kanssa tehtyjen monenvälisten sopimusten, joissa Espanja on sopimuspuolena, nojalla saatujen liikenneoikeuksien jakamiseen voivat osallistua lentoyhtiöt, jotka täyttävät kyseisissä sopimuksissa määrätyt edellytykset.

7 artikla

Jakamismenettelyn aloittaminen

1. Siviili-ilmailulaitoksen pääosasto aloittaa viran puolesta menettelyn liikenneoikeuksien jakamiseksi.

Asiasta kiinnostuneet lentoyhtiöt voivat pyytää siviili-ilmailulaitoksen pääosastoa aloittamaan menettelyn.

2. Menettelyn aloittamispäätöksessä mainitaan käytettävissä olevat liikenneoikeudet, määräaika jakamismenettelyyn osallistumishakemusten esittämiselle, menettelyyn osallistuvien liikennöintihankkeiden arviointikriteereille annettava painoarvo tai painoarvojen vaihteluväli ja tarvittaessa tässä asetuksessa esitettyjen yleisten edellytysten lisäksi kyseisten markkinoiden luonteeseen liittyvät edellytykset, jotka otetaan huomioon hakemuksia arvioitaessa.

Edellisessä kohdassa mainittujen lisäedellytysten on oltava objektiivisia, eivätkä ne saa missään tapauksessa rajoittaa liikenneoikeuksiin oikeutettujen lentoyhtiöiden mahdollisuuksia saada liikenneoikeuksia.

3. Menettelyn aloittamispäätökset julkaistaan liikenne- ja infrastruktuuriministeriön verkkosivustolla (http://www.fomento.es) ja annetaan tiedoksi kaikille lentoyhtiöille, jotka ovat 4 artiklassa tarkoitetun kuulemismenettelyn aikana ilmaisseet kiinnostuksensa käyttävissä olevien liikenneoikeuksien saamiseen, sekä toimialaa parhaiten edustaville lentoyhtiöliitoille.

Siviili-ilmailuosaston pääjohtaja voi päättää menettelyn aloittamispäätöksen julkaisemisesta Espanjan virallisessa lehdessä (Boletín Oficial del Estado) ja tarvittaessa Euroopan unionin virallisessa lehdessä.

8 artikla

Hakuedellytykset

1. Lentoyhtiöiden, jotka täyttävät tässä kuninkaan asetuksessa asetetut vaatimukset ja osallistuvat käytettävissä olevien liikenneoikeuksien jakamiseen menettelyn aloittamispäätöksen mukaisesti, on jätettävä hakemuksensa kirjallisesti mainitussa päätöksessä määrätyssä määräajassa 26 päivänä marraskuuta 1992 annetun lain 30/1992 38 § 4 momentissa säädetyssä muodossa tai jossain sellaisessa sähköisessä muodossa, jonka avulla hakemuksen aitous on mahdollista osoittaa kansalaisten mahdollisuudesta saada julkisia palveluja sähköisessä muodossa 22 päivänä kesäkuuta 2007 annetussa laissa 11/2007 tarkoitetulla tavalla.

Hakemus on osoitettava siviili-ilmailuosaston pääjohtajalle, ja se on laadittava 26 päivänä marraskuuta 1992 annetun lain 30/1992 36 § 1 momentissa säädetyllä kielellä.

2. Hakemukseen on liitettävä liikennöintihanke, jonka yhtiö aikoo toteuttaa markkinoilla, joihin haetut liikenneoikeudet kuuluvat. Hankkeen on sisällettävä vähintään seuraavat tiedot:

a) Ehdotetun palvelun ominaisuudet: on määriteltävä vähintään reitin ominaisuudet ja kuvattava ehdotetut palvelut ja linjat, suunnitellut vuorovälit, käytettävien ilma-alusten tyyppi, versio ja kapasiteetti, liikennöinnin tyyppi, käytetäänkö yhteisiä reittitunnuksia vai ei, mahdolliset suunnitellut yhteydet ja palvelun jatkumisen turvaamiseksi asetetut edellytykset sekä mahdollinen kuuluminen maailmanlaajuiseen verkostoon.

b) Kuluttajille tarjottava hinta-laatusuhde: on täsmennettävä muun muassa suunniteltu hintahaarukka, matkustajille tarjottavat palvelut ja lennonaikaiset palvelut.

c) Palvelujen saatavuus käyttäjien kannalta, mukaan lukien toimenpiteet, joilla on tarkoitus varmistaa vammaisten tai liikuntarajoitteisten henkilöiden pääsy: on esitettävä muun muassa suunnitellut varausjärjestelyt, yhteystoimistot, myyntiverkosto ja sähköiset palvelut, joiden avulla käyttäjien on tarkoitus saada palveluja.

d) Lentoyhtiön tekniset ja kaupalliset valmiudet tarjota palveluja ja taata toiminnan kannattavuus ja jatkuvuus. Tätä varten on esitettävä tiedot yrityksen talous- ja rahoitustilanteesta, suunnitelma konkreettisen hankkeen taloudellisesta kannattavuudesta, kilpailuvaikutuksista sekä tiedot mahdollisesta kuulumisesta johonkin yhteenliittymään ja lentokapasiteetista.

e) Hankkeen vaikutus alueiden välisten yhteyksien parantamiseen.

f) Taloudellinen selvitys hankkeesta, mukaan lukien hankkeen ennakoidut kustannukset ja tulot sekä kokonaisuudessaan että yksikkökohtaisesti, suunniteltu tarjonta, kokonaislentoajat, kysyntäennusteet, sopimukset, suhde toiminnan harjoittajiin ja kaikki muut seikat, joilla on merkitystä hankkeen kannattavuuden arvioinnissa.

g) Selvitys hankkeen ympäristövaikutuksista.

h) Palvelun tarjoamisen kesto ja aloittamisen suunniteltu ajankohta, joka saa olla enintään 12 kuukautta aloittamista koskevan päätöksen päivämäärästä, ellei päätöksessä toisin määrätä.

i) Tiedot muista lisävaatimuksista, joita siviili-ilmailulaitoksen pääosasto on aloittamista koskevassa päätöksessä mahdollisesti esittänyt markkinoiden erityisvaatimusten huomioon ottamiseksi.

j) Hankkeen vaikutus infrastruktuurien kehitykseen ja uusien työpaikkojen arvioitu määrä.

3. Jos tämän artiklan mukaisesti esitetyt asiakirjat eivät täytä 1 ja 2 kohdassa säädettyjä vaatimuksia, tutkiva elin pyytää asianomaista lentoyhtiötä korjaamaan havaitut puutteet kymmenen päivän kuluessa. Jos lentoyhtiö ei toimita vaadittuja asiakirjoja määräajassa, sen katsotaan peruuttaneen hakemuksensa.

Esitetyn liikennöintihankkeen puutteita voidaan korjata ainoastaan 2 kohdassa säädetyn vähimmäissisällön saavuttamiseksi, eikä hankkeen uudelleenmuotoilua tai parantamista hyväksytä eikä oteta huomioon arvioinnissa.

9 artikla

Tutkinta ja luottamuksellisuus

1. Siviili-ilmailun pääosaston kansainvälisistä lentoliikennesopimuksista vastaavan yksikön päällikkö on menettelyn ohjauksesta vastaava elin, joka on toimivaltainen menettelyn aloittamisen, organisoinnin ja tutkinnan osalta.

2. Liikennöintihankkeeseen sisältyviä, lentoyhtiöiden luottamukselliseksi luokittelemia tietoja ei anneta kilpailijoiden saataville, jotta niiden kilpailuetuja ei vaarannettaisi.

Jos luottamukselliseksi on luokiteltu tietoja, joita perustellusti ei voida sellaisina pitää, tutkiva elin päättää liikennöintihanketta esittänyttä lentoyhtiötä kuultuaan, mitkä tiedot voidaan antaa muiden menettelyyn osallistuvien lentoyhtiöiden saataville.

10 artikla

Päätösehdotus

1. Jos menettelyssä saatavilla olevat liikenneoikeudet eivät riitä kaikkien jakamismenettelyyn osallistuvien lentoyhtiöiden pyyntöjen täyttämiseen, tutkiva elin laatii päätösehdotuksen sen jälkeen, kun se on arvioinut arviointikertomuksen ja liikenneoikeuksien jakamista koskevat asianomaisten perustelut 11 artiklan 5 kohdan mukaisesti.

2. Jos menettelyssä saatavilla olevat liikenneoikeudet riittävät kaikkien jakamismenettelyyn osallistuvien lentoyhtiöiden pyyntöjen täyttämiseen, tutkiva elin tarkistaa, että haettujen liikenneoikeuksien epäämiseen ei ole 13 artiklan 2 kohdan mukaisia perusteita.

Tämän tarkistuksen jälkeen tutkiva elin laatii menettelyyn osallistuvia lentoyhtiöitä kuultuaan päätösehdotuksen, paitsi jos tämä vaihe voidaan sivuuttaa 26 päivänä marraskuuta 1992 annetun lain 30/1992 annetun lain 84 artiklan 4 kohdan mukaisesti.

3. Päätösehdotuksessa on lueteltava hakijat, joille liikenneoikeudet myönnetään, ja tarvittaessa liikennöintihankkeiden arvioinnin tulos sekä mainittava nimenomaisesti, että muut hakemukset on hylätty.

Päätösehdotuksessa voidaan jättää käytettävissä olevia liikenneoikeuksia jakamatta 13 artiklan 2 kohdassa säädetyissä tapauksissa.

4. Edellä 1 kohdassa tarkoitetuissa tapauksissa päätösehdotuksessa voidaan luetella paremmuusjärjestyksessä kaikki hakemukset, jotka täyttävät käytettävissä olevien liikenneoikeuksien hallinnoinnin edellytykset mutta joita ei valittu, koska liikenneoikeuksia ei ollut riittävästi.

Jos päätösehdotuksessa käytetään tämän kohdan mukaista mahdollisuutta, siitä ilmoitetaan kaikille luetteloon sisältyville lentoyhtiöille, jotta ne voivat ilmoittaa kymmenen päivän määräajassa, jota ei voida pidentää, hyväksyvänsä päätösehdotuksessa niille myönnettyjen liikenneoikeuksien käytön ja niihin liittyvät ehdot, myös siinä tapauksessa, että niille on jaettu liikenneoikeuksia paremmin sijoittuneiden yhtiöiden kieltäytymisen vuoksi.

Joku jokin hakija vetää pois hakemuksensa saatuaan tiedon päätösehdotuksessa ehdotetuista liikenneoikeuksista, oikeudet myönnetään paremmuusjärjestyksessä seuraavalle hakijalle tai seuraaville hakijoille.

Tässä kohdassa tarkoitettu paremmuusjärjestykseen asetettu kaikkien hakemusten luettelo on voimassa ainoastaan sen menettelyn ajan, joka päättyy päätöksen tekemiseen 13 artiklan mukaisesti.

5. Päätösehdotus toimitetaan siviili-ilmailuosaston pääjohtajalle, joka hyväksyy päätöksen 13 artiklan mukaisesti, tarvittaessa edellisessä kohdassa säädettyjen toimenpiteiden päätökseen saattamisen jälkeen.

Päätösehdotuksella ei anneta ehdotetuille asianomaisille mitään oikeuksia.

11 artikla

Liikennöintihankkeiden arviointi

1. Edellä 10 artiklan 1 kohdassa tarkoitetuissa tapauksissa lentoyhtiöiden esittämät liikennöintihankkeet arvioidaan avoimesti ja syrjimättömästi siviili-ilmailulaitoksen pääosaston alaisuudessa toimivassa teknisessä arviointikomiteassa, jonka kokoonpanosta ja tehtävistä säädetään tässä artiklassa.

2. Teknisen arviointikomitean päällikkönä toimii siviili-ilmailun pääosaston kansainvälisistä lentoliikennesopimuksista vastaavan yksikön päällikkö.

Tekninen arviointikomitea koostuu kolmesta jäsenestä, jotka sen puheenjohtaja nimittää liikenneministeriön tai sen alaisuudessa toimivien hallintoelinten palveluksessa olevien, riittävän teknisen pätevyyden omaavien henkilöiden keskuudesta.

Komitean sihteerinä toimii virka-asemaltaan, virka-iältään ja iältään, tässä järjestyksessä, nuorin jäsen.

Teknisen arviointikomitean perustamiseen ja toimintaan käytetään siviili-ilmailulaitoksen pääosaston henkilöstö- ja aineellisia resursseja ja tarvittaessa sen kokoonpanon osalta liikenneministeriön tai sen alaisuudessa toimivien hallintoelinten henkilöstöresursseja, julkisia menoja kuitenkaan lisäämättä.

3. Tekniseen arviointikomiteaan sovelletaan 26 päivänä marraskuuta 1992 annetun lain 30/1992 II osaston II luvun kollegiaalisia elimiä koskevia sääntöjä, ja se voi hankkeita arvioidessaan pyytää tarvittavia tietoja ja selvityksiä joko muilta liikenne- ja infrastruktuuriministeriön elimiltä ja yksiköiltä tai yhtiöiltä, jotka ovat valtion keskushallinnon alaisia tai sen teknisiä yksiköitä. Tekninen arviointikomitea voi myös pyytää asianomaisilta selvitystä esitettyjen hankkeiden yhteydessä esiin tulevista kysymyksistä.

Tekninen arviointikomitea voidaan perustaa ja se voi tehdä päätöksensä sähköisesti kansalaisten mahdollisuudesta saada julkisia palveluluja sähköisessä muodossa 22 päivänä kesäkuuta 2007 annetun lain 11/2007 ensimmäisen lisäsäännöksen mukaisesti.

4. Arvioituaan hankkeet 12 artiklassa säädettyjen arviointikriteerien perusteella ja määritettyään kullekin kriteerille annettavan painoarvon tai painoarvojen vaihteluvälin tekninen arviointikomitea laatii teknisen selvityksen arvioinnista ja liikenneoikeuksien jakamisesta.

5. Kun tekninen selvitys arvioinnista ja liikenneoikeuksien jakamisesta on laadittu, tutkiva elin kuulee asianomaisia kymmenen päivän ajan.

12 artikla

Liikennöintihankkeiden arviointikriteerit

Tekninen arviointikomitea laatii teknisen selvityksensä arvioinnista ja liikenneoikeuksien jakamisesta seuraavien kriteerien perusteella:

a) Haettujen liikenneoikeuksien käytön optimointi ottaen huomioon muun muassa reitin ominaisuudet, ehdotetut linjat, vuorovälit ja ilma-alusten kapasiteetti, suunnitellut yhteydet sekä liikennöinnin tyyppi.

b) Kuluttajille koituvat laatuun ja/tai hintaan ja lentoyhteyksien saatavuuteen liittyvät hyödyt.

c) Hankkeen tekninen, kaupallinen ja taloudellinen kannattavuus ja takeet palvelujen tarjoamisen jatkuvuudesta ottaen huomioon muun muassa yhtiön talous- ja rahoitustilanne, suunnitelma hankkeen taloudellisesta kannattavuudesta ja kilpailuvaikutuksista sekä kuulumisesta johonkin yhteenliittymään.

d) Hankkeen talous- ja ympäristövaikutukset ottaen huomioon muun muassa ennakoitu tarjonta ja kysyntä, sopimukset, uusien reittien vaikutukset sen alueen talouteen, josta käsin reittejä liikennöidään, sekä käytettävien ilma-alusten lentokelpoisuusedellytykset, päästökauppajärjestelmään mukautuminen ja ilmastonmuutoksen torjuminen.

e) Hankkeen vaikutus kilpailuun ottaen huomioon muun muassa uusien lentoliikenteen harjoittajien pääsy markkinoille ja lentoliikennettä harjoittavien yhtiöiden monipuolistaminen.

f) Hankkeen vaikutus lentoliikennereittien laajenemiseen ja alueiden välisten yhteyksien paranemiseen ottaen huomioon muun muassa uusien lentoliikennereittien avaaminen, uusien espanjalaisten lentoasemien käyttö sekä alueiden ja matkustajien yhteyksien parantaminen uusien reittien avulla, liikennöitävien päivien lisääntyminen, tiheydet, aikataulut ja yhteysajat.

g) Se, täyttääkö hanke siviili-ilmailun pääosaston sille markkinoiden luonteen ja tarpeiden vuoksi 7 artiklan 1 kohdan mukaisesti asettamat lisäedellytykset.

13 artikla

Menettelyn päättäminen

1. Saatuaan päätösehdotuksen siviili-ilmailulaitoksen pääjohtaja päättää menettelyn tekemällä päätöksen, jolla tapauksen mukaan jaetaan käytettävissä olevat oikeudet ja jossa vahvistetaan niiden käyttöedellytykset.

Päätöksessä on lisäksi ilmoitettava hakija, jolle liikenneoikeudet myönnetään, tai luettelo tällaisista hakijoista, ja tarvittaessa mainittava nimenomaisesti, että muut hakemukset on hylätty, ja 10 artiklan 1 kohdassa tarkoitetuissa tapauksissa esitettävä menettelyyn osallistuneiden liikennöintihankkeiden arvioinnin tulos.

Siviili-ilmailulaitoksen pääjohtaja voi perustella päätöksen viittaamalla 11 artiklan 4 kohdassa tarkoitettuun tekniseen selvitykseen tai päätösehdotukseen.

2. Menettelyn päättävässä päätöksessä voidaan jättää kaikki käytettävissä olevat liikenneoikeudet tai osa niistä jakamatta, jos riittäviä takeita haettujen palvelujen kannattavuudesta ja jatkuvuudesta ei ole voitu antaa taikka jos nämä palvelut eivät riitä takaamaan Espanjan ja kolmannen valtion välisiä lentoliikennepalveluja tai liikenneoikeuksien asianmukaista käyttöä yleisen edun tai lentoliikenteen käyttäjien edun mukaisesti.

Siviili-ilmailulaitoksen pääosasto aloittaa kuuden kuukauden kuluessa sen päätöksen päiväyksestä, jolla kaikki käytettävissä olevat liikenneoikeudet tai osa niistä jätettiin jakamatta, uuden jakamismenettelyn 7 artiklan mukaisesti, ellei päätöksen syynä ollut se, että hakemuksia ei ollut tai ei ollut riittävästi.

3. Päätös on annettava tiedoksi kaikille asianomaisille kolmen kuukauden kuluessa jakamista koskevan päätöksen tekemisestä, ja siihen voi hakea liikenneministeriöltä muutosta kuukauden kuluessa 26 päivänä marraskuuta 1992 annetun lain 30/1992 114 § mukaisesti.

4. Jos siviili-ilmailulaitoksen pääosasto ei ole tehnyt tai antanut tiedoksi päätöstä määräajan päättymiseen mennessä, tämä ei vapauta sitä lakisääteisestä velvoitteestaan tehdä päätös.

Jos määräaika kuitenkin umpeutuu ilman, että nimenomaista päätöstä on tehty, asianomaiset voivat katsoa, että niiden hakemus on hylätty 26 päivänä marraskuuta 1992 annetun lain 30/1992 44 §1 momentin mukaisella hiljaisen hyväksynnän menettelyllä, ja ne voivat hakea päätökseen edellisessä kohdassa tarkoitettua muutosta kolmen kuukauden kuluessa sitä päivää seuraavasta päivästä, josta alkaen hiljaisen hyväksynnän menettelyllä on oikeusvaikutuksia.

Jos asianomaisia vaaditaan korjaamaan puutteita tai toimittamaan asiakirjoja tai muita tarvittavia tietoja, päätöksen tekemiselle asetetun määräajan kuluminen keskeytyy vaatimuksen esittämisen ja vastauksen antamisen väliseksi ajaksi 26 päivänä marraskuuta 1992 annetun lain 30/1992 42 § 5 momentin a kohdan mukaisesti.

5. Menettelyn päätyttyä siviili-ilmailulaitoksen pääosasto toimittaa valtion ilmaturvallisuusvirastolle tiedot kussakin menettelyssä jaetuista liikenneoikeuksista, jotta se voi tarvittaessa hyväksyä lentoyhtiöiden lentoliikenneohjelmat.

Valtion ilmaturvallisuusvirasto ei hyväksy lentoliikenneohjelmia ilman näyttöä siitä, että siviili-ilmailulaitoksen pääosasto on jakanut vastaavat liikenneoikeudet.

IV LUKU

LIIKENNEOIKEUKSIEN VALVONTA, PERUTTAMINEN JA SIIRTÄMINEN RAJOITETUILLA MARKKINOILLA

14 artikla

Liikenneoikeuksien käyttöä koskevat lentoyhtiöiden velvollisuudet

1. Edellä III luvun mukaisesti saatuja liikenneoikeuksia käyttävien lentoyhtiöiden on käytettävä oikeuksia tosiasiallisesti jakamispäätöksessä määrättyjen edellytysten ja, siinä määrin kuin ne ovat samat, esitetyssä liikennöintihankkeessa määrättyjen edellytysten mukaisesti.

2. Rajoittamatta edellisen kohdan soveltamista siviili-ilmailulaitoksen pääosasto voi ylivoimaisen esteen tapauksessa sallia lentoyhtiöiden pyynnöstä poikkeuksellisesti ja määräajaksi seuraavat:

a) lentoyhtiöiden velvollisuuksien täyttämisen keskeyttäminen, tai

b) jaettujen liikenneoikeuksien käyttöedellytykset, jotka poikkeavat jakamispäätöksessä ja tapauksen mukaan esitetyssä liikennöintihankkeessa vahvistetuista edellytyksistä.

3. Siviili-ilmailulaitoksen pääosasto voi lentoyhtiön pyynnöstä ja asianmukaisesti perustellusta syystä sallia palvelun tarjoamisen aloittamisen lykkäämisen tai sen väliaikaisen keskeyttämisen enintään kuuden kuukauden ajaksi.

15 artikla

Lentoyhtiöiden velvollisuuksien täyttämisen valvonta

1. Siviili-ilmailulaitoksen pääosaston tehtävänä on tarkistaa, että lentoyhtiöt tosiasiassa käyttävät jaettuja liikenneoikeuksia jakamispäätöksessä tai 14 artiklan 2 ja 3 kohdassa tarkoitetuissa poikkeuksellisissa luvissa vahvistettujen edellytysten mukaisesti.

Se voi tätä varten pyytää tarpeelliseksi katsomiaan tietoja ja selvityksiä joko muilta liikenne- ja infrastruktuuriministeriön elimiltä ja yksiköiltä tai yhtiöiltä, jotka ovat valtion keskushallinnon alaisia tai sen teknisiä yksiköitä.

2. Siviili-ilmailulaitoksen pääosasto ottaa huomioon kilpailevien lentoyhtiöiden esittämät asianmukaisesti perustellut valitukset liikenneoikeuksien tehottomasta käytöstä tai käyttämättä jättämisestä.

16 artikla

Peruuttaminen

1. Kuultuaan lentoyhtiötä kymmenen työpäivän kuluessa siviili-ilmailulaitoksen pääosasto peruuttaa lopullisesti jaetut liikenneoikeudet, jos lentoyhtiö

a) ei aloita liikennöintiä tai ei liikennöi kaikkia suunniteltuja lentoja liikennöinnin aloittamispäivänä tapauksen mukaan jakamissopimuksen, liikennöintihankkeen tai siviili-ilmailulaitoksen pääosaston 14 artiklan mukaisesti myöntämän luvan mukaisesti;

b) keskeyttää liikennöinnin tai ei jatka sitä siviili-ilmailulaitoksen pääosaston 14 artiklan mukaisesti myöntämässä luvassa määrätyin edellytyksin;

c) laiminlyö jakamispäätöksessä ja tapauksen mukaan esitetyssä liikennöintihankkeessa tai siviili-ilmailulaitoksen pääosaston 14 artiklan mukaisesti myöntämässä luvassa asetettujen edellytysten täyttämisen tavalla, joka vaikuttaa vakavasti jaettujen liikenneoikeuksien käytön tehokkuuteen, palvelun laatuun ja käyttäjille koituviin etuihin;

d) menettää liikennelupansa;

e) laiminlyö vakavasti velvollisuuksiaan, jotka johtuvat lentoliikennepalvelujen tarjoamiseen sovellettavista säännöksistä, kansainvälisistä sopimuksista, joiden nojalla liikenneoikeudet on myönnetty, tai muista kansainvälisistä säännöksistä.

2. Liikenneoikeuksien käyttöoikeuden peruttaminen ei ole luonteeltaan rangaistus, eikä se vaikuta sovellettavassa säännöstössä säädetyn rikkomus- ja seuraamusjärjestelmän soveltamiseen.

3. Peruuttamispäätökseen voi hakea muutosta liikenneministeriöltä 26 päivänä marraskuuta 1992 annetun lain 30/1992 114 § mukaisesti.

17 artikla

Luopuminen

Liikenneoikeuksia III luvun mukaisesti saaneet lentoyhtiöt voivat koska tahansa luopua niiden käytöstä ilmoittamalla asiasta siviili-ilmailulaitoksen pääosastolle vähintään kolme kuukautta ennen suunniteltua liikennöinnin lopettamispäivää.

18 artikla

Liikenneoikeuksien siirtäminen

Siviili-ilmailulaitoksen pääosasto voi sallia III luvun mukaisesti saatujen liikenneoikeuksien siirtämisen toiseen lentoyhtiöön sulautuvalle tai toisen lentoyhtiön ostamalle lentoyhtiölle edellyttäen, että jakamisen alkuperäiset edellytykset täyttyvät ja että siirto ei vaikuta kielteisesti 12 artiklan e kohdan mukaisesti suoritettuun arviointiin.

Liikenneoikeuksien siirtoa hakevan lentoyhtiön on sisällytettävä hakemukseensa tiedot kaikista kilpailuviranomaisten sulautumisen tai oston vuoksi mahdollisesti aloittamista menettelyistä tai selvityksistä.

V LUKU

LIIKENNEOIKEUDET RAJOITETUILLA MARKKINOILLA

19 artikla

Liikenneoikeuksien käyttö

Liikenneoikeuksia, jotka perustuvat kolmansien maiden kanssa tehtyihin lentoliikennesopimuksiin, joissa ei aseteta rajoituksia liikenneoikeuksien käytölle tai niiden käyttöön oikeutettujen lentoyhtiöiden määrälle, voivat käyttää vapaasti kaikki lentoyhtiöt, jotka täyttävät kyseisessä sopimuksessa asetetut edellytykset, saatuaan valtion ilmaturvallisuusviraston hyväksynnän liikennöintiohjelmalleen.

20 artikla

Valvonta ja peruuttaminen

1. Siviili-ilmailulaitoksen pääosaston tehtävänä on valvoa ja seurata, että tämän luvun soveltamisalaan kuuluvia liikenneoikeuksia käytetään sen lentoliikennesopimuksen määräysten, johon oikeudet perustuvat, ja lentoliikennepalvelujen tarjoamiseen sovellettavan säännöstön mukaisesti.

Tätä varten valtion ilmaturvallisuusvirasto toimittaa puolivuosittain kunkin lentoliikennekauden lopussa siviili-ilmailulaitoksen pääosastolle yksityiskohtaiset tiedot hyväksytyistä liikenneoikeuksista ja asianomaisten lentoyhtiöiden harjoittamasta liikennöinnistä kyseisillä rajoittamattomilla markkinoilla.

Lentoliikennekaudella tarkoitettaan tässä yhteydessä kansainvälisen ilmakuljetusliiton (IATA) määrittelemää kautta.

2. Siviili-ilmailulaitoksen pääosasto peruuttaa näiden liikenneoikeuksien käytön 16 artiklan 1 kohdan d ja e alakohdassa tarkoitetuissa tapauksissa ja jos oikeuksien käytöllä ei taata toiminnan jatkuvuutta ja kannattavuutta tai liikenneoikeuksien asianmukaista käyttöä yleisen edun tai lentoliikenteen käyttäjien edun mukaisesti.

Ainoa siirtymäsäännös

Ennen tämän kuninkaan asetuksen voimaantuloa käytössä olleet liikenneoikeudet

1. Ennen tämän kuninkaan asetuksen voimaantuloa jaetut liikenneoikeudet ovat edelleen voimassa niillä edellytyksillä, joilla ne on myönnetty. Jo jaettuihin liikenneoikeuksiin sovelletaan kuitenkin tämän kuninkaan asetuksen liikenneoikeuksien valvontaa, peruuttamista ja siirtämistä koskevaa IV lukua.

2. Myös sellaisiin ennen tämän kuninkaan asetuksen voimaantuloa käytettyihin liikenneoikeuksiin, joita ei ole ollut tarpeen jakaa, sovelletaan V luvussa säädettyä valvontajärjestelmää.

Ensimmäinen loppusäännös

Toimivalta

Tämä kuninkaan asetus annetaan sen yksinomaisen toimivallan nojalla, joka perustuslain 149 § 1 momentin 20 kohdassa annetaan valtiolle ilmatilan, kauttakulun ja lentoliikenteen osalta.

Toinen loppusäännös

Täydentävä järjestelmä

Muihin kuin tässä kuninkaan asetuksessa nimenomaisesti säädettyihin tapauksiin sovelletaan julkishallinnon oikeusjärjestyksestä ja yhteisestä hallinnollisesta menettelystä 26 päivänä marraskuuta 1992 annettua lakia 30/1992, kansalaisten mahdollisuudesta saada julkisia palveluluja sähköisessä muodossa 22 päivänä kesäkuuta 2007 annettua lakia ja muuta Espanjassa sovellettavaa asiaa koskevaa lainsäädäntöä.

Kolmas loppusäännös

Euroopan unionin oikeuden soveltaminen

Tällä kuninkaan asetuksella saatetaan osaksi Espanjan oikeusjärjestystä jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 847/2004 annettu toimeksianto.

Neljäs loppusäännös

Soveltamissäännökset

Liikenne- ja infrastruktuuriministeriö antaa tämän kuninkaan asetuksen soveltamiseksi mahdollisesti tarvittavat säännökset.

Viides loppusäännös

Voimaantulo

Tämä kuninkaan asetus tulee voimaan kaksi kuukautta sen jälkeen, kun se on julkaistu Espanjan virallisessa lehdessä.